જ્યોતિષનું સૌથી ખરાબ પરિણામ એ છે કે એ અસ્થિર માણસને કમજોર બનાવી નાંખે છે. આંધ્રમાં વિધાનસભાની ચૂંટણી હતી. કોંગ્રેસની પાંત્રીસ વર્ષોથી બહુમતી હતી. દિલ્હીમાં ઉમેદવારો ભેગા થયા હતાં. કોંગ્રેસી ઉમેદવારોએ શુભ મુહૂર્ત કાઢીને પત્રકો ભર્યાં. પણ એ શુભ મુહૂર્ત સાચવવા માટે દિલ્હીથી ખાસ ચાર્ટર કરેલું ઈન્ડિયન એરલાઈન્સનું હવાઈ જહાજ ખાસ શુભ મુહૂર્ત કાઢીને દિલ્હીથી હૈદરાબાદ માટે ઊડ્યું. સરકારી હવાઈ જહાજ મુહૂર્ત પ્રમાણે આ રીતે ઊપડતું નથી પણ દેશના 'ભવિષ્ય'નો પ્રશ્ન હતો અને પ્લેન ચાર્ટર કરેલું હતું! બધાં જ શુભ મુહૂર્તો સચવાયાં, કોંગ્રેસીઆ ઉમેદવારોએ બધાં કોંગ્રેસની જન્મકુંડળીના બધા જ ગૃહો સાચવ્યા પણ જનતાનું ગૃહ ભૂલી ગયા! આંધ્રના રામારાવે કોંગ્રેસને સખત પરાજય આપ્યો. મુહૂર્તો ખોટાં કાઢવાનો પ્રશ્ન હતો જ નહીં. ઘણાબધા જોષીઓએ એકથી વધારે મુહૂર્તો સાચવ્યાં હતાં અને બધું એમનું સંપૂર્ણ મતૈક્ય હતું - પણ જોષીઓ ખોટા પડ્યા.